สายการบินไทย นำผู้โดยสารออกจากท่าอากาศยานสุวรรณภูมิ บินเข้าสู่สิงคโปร์โดยไม่ต้องกักตัว
บริษัท การบินไทย จำกัด (มหาชน) แจ้งว่า สายการบินไทย ได้รับการคัดเลือกจากรัฐบาลสิงคโปร์และสำนักงานการบินพลเรือนของสิงคโปร์ (CAAS) ให้เป็นสายการบินจากประเทศไทยที่ทำการบินขนส่งผู้โดยสารจากกรุงเทพฯ ไปยังสิงคโปร์ โดยไม่ต้องเข้าสู่กระบวนการกักตัวรัฐบาลสิงคโปร์ได้คัดเลือกประเทศไทย ให้เข้าร่วมในกลุ่มประเทศ Vaccinated Travel Lane : VTL เมื่อวันที่ 30 พฤศจิกายน 2564 และบริษัท การบินไทยฯ ได้รับการคัดเลือกให้เป็นสายการบินที่ทำการบินนำผู้โดยสารที่ได้รับวัคซีนครบโดสตามกำหนดแล้ว จากสนามบินสุวรรณภูมิ กรุงเทพฯ เดินทางเข้าประเทศสิงคโปร์ ผ่านช่องทาง Vaccinated Travel Lane (VTL) โดยไม่ต้องกักตัว โดยเริ่มตั้งแต่วันที่ 14 ธันวาคม 2564 เป็นต้นไป ปัจจุบัน การบินไทยให้บริการเที่ยวบินเส้นทาง ไป-กลับ กรุงเทพฯ-สิงคโปร์ ทุกวัน วันละ 1 เที่ยวบิน  -เที่ยวบินที่ ทีจี 403 เส้นทาง กรุงเทพ- สิงคโปร์ ทำการบินทุกวัน โดยออกจากกรุงเทพฯ เวลา 08.00 น.  ถึงสิงคโปร์ เวลา 11.35 น. (เวลาท้องถิ่น) และ-เที่ยวบินที่ TG404 เส้นทาง สิงคโปร์- กรุงเทพฯ ทำการบินทุกวัน ออกจากสิงคโปร์ เวลา 12.25 น. (เวลาท้องถิ่น) ถึงกรุงเทพฯ เวลา 13.45 น. ผู้โดยสารที่จะเดินทางเข้าประเทศไทย สามารถสอบถามข้อมูลเพิ่มเติมจากสำนักงานสาขาที่ออกบัตรโดยสารในแต่ละท้องถิ่น